Δημοκρατική Αριστερά

Η Δημοκρατική Αριστερά (ΔΗΜ.ΑΡ.) ήταν ελληνικό πολιτικό κόμμα. Ιδρύθηκε το 2010 από τον Φώτη Κουβέλη και άλλα στελέχη και προσωπικότητες της ανανεωτικής Αριστεράς. Τελευταίος πρόεδρος του κόμματος ήταν ο Θανάσης Θεοχαρόπουλος.

Η ΔΗΜ.ΑΡ. συμμετείχε στην κυβέρνηση συνεργασίας υπό τον Αντώνη Σαμαρά, από το 2012 έως το 2013. 

Από το 2019 συνεργαζόταν με τον ΣΥ.ΡΙΖ.Α., ενώ το καλοκαίρι του 2022 το κόμμα ανέστειλε και επίσημα την λειτουργία του.

Ιστορικό
μικρογραφία|200px|right|Ο Φώτης Κουβέλης
 2010-2012 
Η Δημοκρατική Αριστερά ιδρύθηκε στις 27 Ιουνίου 2010 από μέλη της Ανανεωτικής Πτέρυγας του Συνασπισμού της Αριστεράς, των Κινημάτων και της Οικολογίας, τα οποία αποχώρησαν από το κόμμα μετά το 6ο Συνέδριο, με επικεφαλής το Φώτη Κουβέλη και άλλους τρείς βουλευτές (Λεβέντη, Ψαριανό και Τσούκαλη), καθώς και από την «Πρωτοβουλία για την Ανασυγκρότηση της Ανανεωτικής Αριστεράς», ανένταχτους πολίτες και διανοούμενους της Αριστεράς. Στην ιδρυτική πανελλαδική συνδιάσκεψη αναδείχτηκαν 170 μέλη της Πανελλαδικής Πολιτικής Επιτροπής του κόμματος και πρόεδρος εκλέχτηκε ο Φώτης Κουβέλης. Με επιστολή του, ο Λεωνίδας Κύρκος στήριξε το νέο πολιτικό κόμμα

Τον Απρίλιο του 2011 διεξήχθη το 1ο Συνέδριο της Δημοκρατικής Αριστεράς. Πρόεδρος του κόμματος εκλέχτηκε ο Φώτης Κουβέλης, συγκεντρώνοντας ποσοστό 97,31%.

Τον Ιανουάριο του 2012 η Δημοκρατική Αριστερά ανακοίνωσε την εκλογική συνεργασία, με την κίνηση των Ελευθέρων Πολιτών, του πρώην βουλευτή του ΠΑ.ΣΟ.Κ. Βασίλης Οικονόμου. Δύο μήνες αργότερα, πέντε βουλευτές του ΠΑ.ΣΟ.Κ. (Αμοιρίδης, Μιχελογιαννάκης, Θεοδωρίδης, Παπαμανώλης, Βουδούρης), οι οποίοι είχαν καταψηφίσει το 2ο Μνημόνιο και είχαν διαγραφεί, προσχώρησαν στο κόμμα. Η ΔΗΜ.ΑΡ. συγκεντρώνοντας τον απαιτούμενο αριθμό των δέκα βουλευτών, συγκρότησε Κοινοβουλευτική Ομάδα.

2012-2015
Στις εθνικές εκλογές του Μαΐου 2012, η Δημοκρατική Αριστερά έλαβε την έβδομη θέση, με ποσοστό 6,11%, εκλέγοντας 19 βουλευτές στην Βουλή. , από το Υπουργείο Εσωτερικών, 7 Μαΐου 2012. Μετεκλογικά, κατά τη διάρκεια της διαδικασίας διερευνητικής εντολής, η Δημοκρατική Αριστερά έδωσε στήριξη στο ΣΥ.ΡΙΖ.Α. προκείμενου να σχηματιστεί κυβέρνηση, ενώ όταν η προσπάθεια αυτή δεν καρποφόρησε, πρότεινε την δημιουργία οικουμενικής κυβέρνησης με τη συμμετοχή της Νέας Δημοκρατίας, του ΣΥ.ΡΙΖ.Α., του ΠΑ.ΣΟ.Κ. και της ΔΗΜ.ΑΡ..

Στις επαναληπτικές εκλογές του Ιουνίου, η Δημοκρατική Αριστερά κατετάγη έκτη με ποσοστό 6,26% και 17 βουλευτές. , από το Υπουργείο Εσωτερικών, 18 Ιουνίου 2012. Τελικά, η Νέα Δημοκρατία, το ΠΑ.ΣΟ.Κ. και η ΔΗΜ.ΑΡ. συμφώνησαν στο σχηματισμό κυβέρνησης συνεργασίας, βάσει προγραμματικής συμφωνίας, για επαναδιαπραγμάτευση του μνημονίου (το οποίο είχε υπογράψει η προηγούμενη κυβέρνηση του ΠΑ.ΣΟ.Κ.) και απάλυνση των όρων που είχαν επιβληθεί. Πρωθυπουργός ορκίστηκε ο πρόεδρος της Νέας Δημοκρατίας Αντώνης Σαμαράς.

Ωστόσο η απόφαση αυτή, προκάλεσε εσωτερικούς τριγμούς και αποχωρήσεις από το κόμμα. Τον Οκτώβριο του 2012 ο βουλευτής Ηρακλείου Γιάννης Μιχελογιαννάκης ανεξαρτητοποιήθηκε από το κόμμα, επικαλούμενος αθέτηση των όρων της συγκυβέρνησης, και αργότερα εντάχθηκε στην Ενωτική Κίνηση και στην Κοινοβουλευτική Ομάδα του ΣΥ.ΡΙΖ.Α.. Λίγους μήνες αργότερα, τον Ιανουάριο του 2013, διεγράφησαν από την Κοινοβουλευτική Ομάδα της ΔΗΜ.ΑΡ. ο Οδυσσέας Βουδούρης και ο Πάρις Μουτσινάς, οι οποίοι ίδρυσαν την Κοινωνία Πρώτα και ήταν υποψήφιοι με το ΣΥ.ΡΙΖ.Α..

Στις 21 Ιουνίου 2013, η Δημοκρατική Αριστερά αποφάσισε να άρει την στήριξή της από την κυβέρνηση Σαμαρά, με αφορμή την κατάργηση της Ε.Ρ.Τ.. Στον απόηχο της απόσυρσης από την κυβέρνηση, του εσωκομματικού διχασμού αλλά και των διεργασιών στην κεντροαριστερά, διεξήχθη το Δεκέμβριο του ίδιου έτους το 2ο Συνέδριο του κόμματος, στο οποίο παρευρέθηκαν και στελέχη της ευρύτερης κεντροαριστεράς.
220px|thumb|left|Το λογότυπο του συνδυασμού «Δημοκρατική Αριστερά-Προοδευτική Συνεργασία»
Εν όψει των ευρωεκλογών του 2014, η Δημοκρατική Αριστερά συγκρότησε ένα διευρυμένο ψηφοδέλτιο με στελέχη και προσωπικότητες του κεντροαριστερού χώρου. Είχε προηγηθεί η προσχώρηση του πρώην υπουργού Οικονομικών, Νίκου Χριστοδουλάκη και της ευρωβουλευτού του ΠΑ.ΣΟ.Κ., Μαριλένας Κοππά. Τον Απρίλιο του 2014 έγινε η παρουσίαση του συνδυασμού «Δημοκρατική Αριστερά - Προοδευτική Συνεργασία». Την ιδρυτική διακήρυξη του συνδυασμού υπέγραψαν πολλές προσωπικότητες από τον χώρο του πολιτισμού, των επιστημών, της πολιτικής, της αυτοδιοίκησης και συνδικαλιστές. Ωστόσο, ο συνδυασμός έλαβε μόνο 68.873 ψήφους, που αντιστοιχεί σε ποσοστό 1,20% και καμία έδρα στο Ευρωπαϊκό Κοινοβούλιο.

Το αρνητικό εκλογικό αποτέλεσμα και η κρίση προσανατολισμού που δημιουργήθηκε στο εσωτερικό του κόμματος προκάλεσε αποχωρήσεις βουλευτών. Από τη ΔΗΜ.ΑΡ. αποχώρησε ο Βασίλης Οικονόμου και εντάχθηκε στη Νέα Δημοκρατία, ενώ ο Σπύρος Λυκούδης ανεξαρτητοποιήθηκε και ίδρυσε τους Μεταρρυθμιστές της Αριστεράς. Από το κόμμα διαγράφτηκε ο Γρηγόρης Ψαριανός, ενώ ανεξαρτητοποιήθηκαν άλλοι δύο βουλευτές, και όλοι εντάχθηκαν στο Ποτάμι.

Τον Οκτώβριο του ίδιου έτους διεξήχθη το 3ο Συνέδριο της Δημοκρατικής Αριστεράς. Στο συνέδριο αποφασίστηκε να μην ψηφίσει η ΔΗΜ.ΑΡ. για εκλογή Προέδρου της Δημοκρατίας, ενώ επανεξελέγη ο Φώτης Κουβέλης στην ηγεσία του κόμματος, παρά την έκκληση της Κοινοβουλευτικής Ομάδας να μην είναι υποψήφιος.

2015-2022
250px|thumb|δεξιά|Το λογότυπο του συνδυασμού «Πράσινοι-Δημοκρατική Αριστερά»
Εν όψει των εκλογών του Ιανουαρίου του 2015, η Δημοκρατική Αριστερά συνεργάστηκε με τους Πράσινους, σε κοινό συνδυασμό, υπό την ονομασία «Πράσινοι-Δημοκρατική Αριστερά». Ωστόσο, το σχήμα δεν κατάφερε να εισέλθει στη Βουλή, αφού συγκέντρωσε 0,48%. Μετά από την εκλογική αποτυχία, ο Φώτης Κουβέλης παραιτήθηκε από πρόεδρος της Δημοκρατικής Αριστεράς και ξεκίνησαν οι διαδικασίες για την διεξαγωγή συνεδρίου.

Το 4ο Συνέδριο της Δημοκρατικής Αριστεράς διεξήχθη τον Ιούνιο του 2015. Ο Φώτης Κουβέλης ανακοίνωσε ότι δεν θα είναι ξανά υποψήφιος. Υποψηφιότητες για την προεδρία κατέθεσαν ο γραμματέας του κόμματος, Θανάσης Θεοχαρόπουλος, η πρώην βουλευτής, Μαρία Γιαννακάκη, και οι Βαγγέλης Ιντζίδης και Αλέξανδρος Πολυχρονιάδης. Νέος πρόεδρος της Δημοκρατικής Αριστεράς εξελέγη ο Θανάσης Θεοχαρόπουλος με το 52,88% των ψήφων.
+ Εσωκομματικές εκλογές ΔΗΜ.ΑΡ., 2015ΥποψήφιοςΨήφοι%Θανάσης Θεοχαρόπουλος312 52,88%Μαρία Γιαννακάκη241 40,84%Βαγγέλης Ιντζίδης18 3,05%Αλέξανδρος Πολυχρονιάδης6 1,01%Έγκυρες ψήφοι577 97,8%Λευκές-άκυρες ψήφοι13 2,20%Σύνολο ψήφων590 100% Πηγή: Επίσημα αποτελέσματα από το dim-ar.gr  
μικρογραφία|left|210px|Το λογότυπο του συνδυασμού «Δημοκρατική Συμπαράταξη» για τις εκλογές του 9/2015
Στις 31 Αυγούστου 2015, ο πρόεδρος της Δημοκρατικής Αριστεράς και η πρόεδρος του ΠΑ.ΣΟ.Κ. Φώφη Γεννηματά , ανακοίνωσαν την κοινή κάθοδο των δύο κομμάτων ενόψει των βουλευτικών εκλογών του 2015, σε κοινό συνδυασμό, με όνομα «Δημοκρατική Συμπαράταξη». Ο Θανάσης Θεοχαρόπουλος, τοποθετήθηκε επικεφαλής του ψηφοδελτίου επικρατείας, της Δημοκρατικής Συμπαράταξης.

Ο πρώην πρόεδρος Φώτης Κουβέλης μαζί με 30 μέλη της Κεντρικής Επιτροπής τάχθηκαν κατά της συνεργασίας με το ΠΑ.ΣΟ.Κ.. Τελικά, 111 στελέχη του κόμματος αποχώρησαν και υποστήριξαν το ΣΥ.ΡΙΖ.Α.. Αργότερα, ίδρυσαν την Ενωτική Κίνηση Ευρωπαϊκής Αριστεράς.

Η Δημοκρατική Συμπαράταξη έλαβε 6,28% και 17 έδρες, και ο Θανάσης Θεοχαρόπουλος εξελέγη βουλευτής επικρατείας.

Στις 20 Ιανουαρίου 2019, ο Θεοχαρόπουλος διαγράφτηκε από Κοινοβουλευτική Ομάδα της Δημοκρατικής Συμπαράταξης, εξαιτίας της πρόθεσής του να υπερψηφίσει τη συμφωνία για το Μακεδονικό ζήτημα, Το γεγονός αυτό, οδήγησε στην αποχώρηση της Δημοκρατικής Αριστεράς από το Κίνημα Αλλαγής.

Τον Απρίλιο, μετά από συνάντηση του προέδρου της ΔΗΜ.ΑΡ. Θανάση Θεοχαρόπουλου με τον Πρωθυπουργό και πρόεδρο του ΣΥ.ΡΙΖ.Α. Αλέξη Τσίπρα, αποφασίστηκε η συμπόρευση των δύο κομμάτων ενόψει των ευρωεκλογών και των εθνικών εκλογών του ίδιου έτους. Πέντε στελέχη που διαφώνησαν με τη συνεργασία, παραιτήθηκαν από το κόμμα. Είχε προηγηθεί η διαγραφή των μελών της Δημοκρατικής Αριστεράς, που αποφάσισαν να παραμείνουν στο Κίνημα Αλλαγής.

Ιδεολογικός προσανατολισμός
Οι θεμελιώδεις αρχές της Δημοκρατικής Αριστεράς είναι:
δημοκρατικός σοσιαλισμός
αριστερός ευρωπαϊσμός
μεταρρυθμιστική στρατηγική
οικολογική εγρήγορση

Η Δημοκρατική Αριστερά αυτοπροσδιορίζεται ως ένα αριστερό κόμμα, το οποίο όμως, σε αντίθεση με τα συνήθως ευρωσκεπτικιστικά κόμματα της αριστεράς, τάσσεται καθαρά υπέρ της διατήρησης της Ελλάδας στην υπάρχουσα Ευρωπαϊκή Ένωση. Υποστηρίζει πως η οικονομική κρίση πρέπει να αντιμετωπιστεί μέσω της ισχυροποίησης της ευρωπαϊκής ενοποίησης και της οικονομικής διακυβέρνησης της Ε.Ε., με μια αριστερή προσέγγιση όμως. 
Παράλληλα, δεν θεωρεί άκριτα ως δίκαιο αίτημα την υπεράσπιση κάθε εργασιακού κεκτημένου.

Αποτελέσματα εκλογών
Βουλή των Ελλήνων
 Έτος Αρχηγός κόμματος Αριθμός ψήφων Ποσοστό ψήφων Έδρες Θέση  2012 ΙΦώτης Κουβέλης 386.394 6,11%  7ο κόμμα2012 ΙΙ384.9866,25%Κυβέρνησησυνεργασίας Αντιπολίτευση 2015 Ι 29.820 0,48%  13ο κόμμαΕκτός Βουλής 2015 IΙ ΘανάσηςΘεοχαρόπουλος 341.732 6,29%  4o κόμμαΑντιπολίτευση 2019 1.781.057 31,53%  2ο κόμμα

Ευρωπαϊκό Κοινοβούλιο
 Έτος Αρχηγός κόμματος Αριθμός ψήφων Ποσοστό ψήφων Έδρες Θέση Ομάδα 2014Φώτης Κουβέλης 68.630 1,20%  10η - 2019 ΘανάσηςΘεοχαρόπουλος 1.343.595 23,75%  2η -

Παραπομπές

Εξωτερικοί σύνδεσμοι
 Επίσημη ιστοσελίδα


Κατηγορία:Σοσιαλδημοκρατικά κόμματα στην Ελλάδα
Κατηγορία:Πρώην πολιτικά κόμματα στην Ελλάδα
Κατηγορία:Κοσμικισμός στην Ελλάδα
Κατηγορία:Ελληνικές κοινοβουλευτικές ομάδες